Mogens Nørgård Pedersen (KD), 2004-05-12:
Selvsagt kan Kristendemokraterne ikke støtte beslutningsforslag nr. B 191.
Vi er med i forliget omkring vandmiljøplan III sammen med regeringen og Dansk Folkeparti, hvilket vi i øvrigt er godt tilfredse med.
I Kristendemokraterne var vi optaget af at få skabt det bredest mulige forlig.
Det var også årsagen til, at vi gik med i oppositionens forhandlingsoplæg for at få sat gang i forhandlingerne, som af en eller anden forklarlig eller uforklarlig årsag var gået ind i et dødvande.
Vi skulle videre.
Set i bakspejlet var det måske ikke den pæneste øvelse, men vi vil gerne vurderes på bundlinjen og ikke på mellemregningerne, og når vi kigger på bundlinjen og vandmiljøplan III, så synes vi faktisk, det er ganske udmærket.
Enhver vil også vide, når man ser på det samlede oplæg
fra oppositionen, som matcher fint med det beslutningsforslag, som vi behandler nu, at når så mange partier fra Kristendemokraterne over til Enhedslisten skal være enige om et oplæg, så må man jo også i det udgangspunkt naturligvis have bøjet sig utrolig meget.
Det havde vi også, og der var da også visse punkter, som
vi direkte tog forbehold for, alene af den grund at vi ikke mente, at de var rigtige, og så det, at vi gerne ville videre
Det må være bekendt for de fleste.
Men det er da i øvrigt flot, at den øvrige del af oppositionen har kunnet blive enige om et udspil, som man så også har mod til at fremlægge som et beslutningsforslag.
Når vi glæder os over den nye vandmiljøplan III, så er det, fordi den sådan set er i tråd med de tidligere vandmiljøplaner.
Den fører en god udvikling videre også i forhold til miljøet, i forholdet til naturen, som vi skal tage hensyn til.
Vi Kristendemokrater har ikke et afslappet forhold til naturen, hvad der måske er nogen der kan tro.
Vi vil gerne være med til at tage ansvar for naturen, vi vil gerne være med til at forvalte naturen.
Der er selvfølgelig nogle, der har den opfattelse, at naturen er til for naturens egen skyld.
Det har vi Kristendemokrater faktisk ikke.
Vi mener, at naturen er til for menneskehedens skyld.
Vi har et ansvar, men vi har ret til at bruge den.
Vi skal naturligvis ikke misbruge den.
Vi skal give naturen videre til kommende generationer.
Det mener vi faktisk at vandmiljøplan III tager højde for.
Der kan godt være nogle punkter - sådan er det vel altid i et forlig - man godt kunne ønske skulle gå videre.
Men vi mener trods alt, at de går i den rigtige retning.
Når man tænker på, hvad udgangspunktet var for miljøet for 20 og 30 år siden, mener vi faktisk, at vi er nået ganske langt, og vi vil i den her periode, som vandmiljøplan III løber, også fortsætte i samme retning.
Vi er glade for, at den løber over 10 år.
Vi er glade for, at vi skal reducere kvælstofudledningen med 13 pct.
Vi er glade for, at der er afsat midler til forskning.
Den er fremadskridende, så derfor kan der åbne sig nogle muligheder, som vi ikke kender i dag.
Vi er glade for, at der er indskrevet, at vi skal starte med bedriftsrådgivning her, før EU påbyder os det.
Så der er altså en lang række tiltag i forbindelse med denne her vandmiljøplan, som vi er ganske udmærket tilfredse med, og jeg skal så blot afslutte med at gentage, at vi selvfølgelig ikke støtter det forslag, som vi behandler nu.